où sont les neiges d'antan?
Où sont les neiges d'antan er et fransk udtryk, der betyder 'hvor er den sne, der faldt i fjor?' Udtrykket kendes fra François Villons Le Grand Testament (1461, på dansk En Pariser Students Bekjendelser, 1885), hvor det bruges i digtet "Ballade des dames du temps jadis" (på dansk "Balladen om damerne fra fordums tid").
Temaet om altings forgængelighed er en topos, som findes i talrige, yderst forskellige udgaver. I moderne tid gennemspilles det fx i marskalindens arie fra slutningen af Richard Strauss' og Hugo von Hofmannsthals Der Rosenkavalier (1911), i Pete Seegers "Where Have All the Flowers Gone" (1955), oversat til flere sprog og givet på tysk ("Sag mir wo die Blumen sind") af Marlene Dietrich, og i Georges Brassens' chanson "Ballade des dames du temps jadis" (1953).